Fecko, Martin, poslanec NR SR (2016-04-20):
Ďakujem pekne. Pani predsedajúca, páni ministri, pán spravodajca, kolegyne, kolegovia, vážení hostia, dovoľte, aby som sa vyjadril tiež, mám tú česť, vyzeralo tak, že už k tretiemu volebnému programu, ktoré tu v Národnej rade môžem oponovať. A prvé, čo ma napadlo, keď som si ho prečítal, musím povedať, že nie veľmi podrobne všetky state, hlavne tie moje, to znamená pre pôdohospodárstvo, resp. poľnohospodárstvo a enviro, životné prostredie, tak prvé, čo ma napadlo, na súde by povedali, že nepreskúmateľné, nejednoznačné a nevieš dať v mnohých, nehovorím, že všade, ale v mnohých nevieš dať odpočet, čo si sľúbil a čo si urobil. Či to bolo odtiaľ požadované, alebo nebolo odtiaľ požadované. Bolo to už spomenuté od pani Pčolinskej, že ako to ona vníma, a vnímam to ja tiež takto. Lebo reči sa hovoria a chlieb sa je a slovné spojenie typu pokúsim sa, prehodnotíme, prispôsobíme, budeme sa zasadzovať, budeme venovať pozornosť nevzbudzujú veľkú dôveru, že urobíme to, ukončíme to, zabezpečíme to, skončíme so všetkými vecami, ktoré tu nás trápia. Takže ja som bol naučený takto v mojom živote riešiť ako pracovník pozemkového úradu a momentálne som uvoľnený na výkon funkcie, takže som pozemkár. Takže keď dovolíte, budem sa v prvom rade venovať týmto agendám. A, kolegovia, ktorí ste už ma zažili v minulých obdobiach, tak sa ospravedlňujem, ak niečo sa bude opakovať, ale ja to budem hovoriť stále, pokiaľ sa tieto problémy nevyriešia v Slovenskej republike. Pretože keď si neuvedomujete, ľudia boží, tak od 1. 1. 1993 má Slovák konečne list vlastníctva na svoju krajinu. Ešte raz. Od 1. 1. 1993 máme konečne list vlastníctva na svoju krajinu. A my do dnešného dňa nevieme, koľko tu máme izieb a koľko tu máme ľudí, ktorí tie izby obývajú. Nemáme usporiadané vlastníctvo. Pýtam sa, ako je to možné. Ale vrátim sa k prv ku nominantke, ktorá sa dostala na post ministra pôdohospodárstva. Takže kolegyni Matečnej, ktorá má tiež vysokú školu poľnohospodársku v Nitre, chcem pogratulovať, a konečne, myslím si, že aspoň moja osoba má tam partnera, že minister vie, čo je register, vie, čo je výmer, vie, čo je geometrický plán, vie, čo je pozemková úprava, a možnože vie, aj čo je vyriešenie týchto vecí. Chcem pevne veriť, že áno. Pokiaľ budem hovoriť v hantírke, myslím, že pani ministerka, hoci tu neni, ale chcem veriť, že ma počúva alebo si to môže zo záznamu pustiť, tak sa ospravedlňujem, pani ministerka bude vedieť, o čom hovorím, lebo nechcem iba kritizovať. Myslím si, že snažím sa byť konkrétny a dať aj zo svojho ja, aby sa veci pohli ďalej. Pani ministerka, ešte jednu vec na vás. Buďte tak dobrá, naučiť vašich kolegov ministrov, lebo sa minulej vlády sa to nestihlo, naučiť ich, čo je Slovenský pozemkový fond a čo je pozemkový odbor, bývalý Pozemkový úrad, lebo si to pletú. A ja keď niečomu nerozumiem, tak to do úst neberiem. A potom to vyznie dosť groteskne, keď povedia, že reštitúcie rieši Slovenský pozemkový fond. A zažil som to v minulom volebnom období. Nie od ministra pôdohospodárstva, ale od iného ministra. Tak, vážení, Slovenský pozemkový fond nerieši v prvom rade reštitúcie, až v druhom rade, keď Pozemkový úrad, teraz okresný pozemkový a lesný odbor porieši reštitúciu. Jasné? Takže, pani ministerka, naučte to ministrov. A keď tomu nerozumejú, nech to ani nepoužívajú, nech sa radšej opýtajú vás. Lebo sa nám to v minulom volebnom období nepodarilo, ich to naučiť. A väčšina je tam teda tých istých. Chcel by som na úvod povedať, že v programovom vyhlásení je aj veľa dobrých vecí, ktoré, myslím si, že je, samozrejme, logicky treba podporiť. Som veľmi rád, myslím, že to mala SNS vo svojom programe, to kúpeľníctvo, ktoré už tu bolo dneska spomínané. A pán kolega Bindas, ktorý je zo Solivaru a ktorý mi to asi pred tromi rokmi povedal, aby som s tým prišiel, a som to hlásal tiež pred dvomi rokmi zhruba plus-mínus z tohto tu miesta. Hovorím, prečo nerozvíjame to, v čom sme svetoví. A viete, v čom sme svetoví, Slováci? V tomto. V kúpeľníctve. Viete, koľko bolo za čias Márie Terézie na Slovensku kúpeľov? Vážení, viete koľko? 125! Chcete mi povedať, že Mária Terézia bola na svoj vek akože mimo misu? Že to bola nesvojprávna osoba, ktorá nevedela, čo chce? Asi veľmi nie. Viete, koľko máme dneska kúpeľov na Slovensku? 25. A teraz tá Mária Terézia nemyslela iba Piešťany, ale myslela aj tie miestne, ktoré boli vaňové napríklad, kde bolo pätnásť vaní a riešili reumu napríklad. Aj tie sa zrušili. A, páni kolegovia, tí, čo ste to už mali v ústach predo mnou od tohto pultu, uvedomte si, že tam je tá zamestnanosť. Len viete, kvôli čomu sa do toho nešlo? Lebo to neni biznis. Alebo teda sa sprivatizovalo tak, že dneska tam a zajtra mám milióny z toho. To musíš budovať trvale. A ja by som bol veľmi rád, keby to bolo hoci aj štátny priemysel, mne je to jedno. Lebo keď si myslíte, že nejaký Kuvajťan si nepríde zaplatiť zdravie, tak si ho príde zaplatiť, vážení. Príde si ho tu zaplatiť. Raz ropa skončí, ale toto neskončí. Lebo dostali sme krásnu krajinu, kde prírodné podmienky máme, len my, žiaľ, nevieme to udržateľne predať, by som povedal. Aj k tomu udržateľnému rozvoju sa ešte vyjadrím. Takže áno, som veľmi rád, že je to v programovom vyhlásení vlády. Ďakujem veľmi pekne. Aj my sme to mali v našom programe, takže super, ideme do toho. A nieže iba prehodnotiť ako, ale zasadiť sa poriadne a nájsť na to peniaze. Ďalšia vec. Zdá sa mi, že veľmi veľa sa hovorí o udržateľnom rozvoji. V ekonomike, v poľnohospodárstve, v doprave, neviem v čom všetkom možnom. Vážení, uvedomuje si poslanecká snemovňa, sieň zákonnosti, ako to kolega Mičovský nazval, dúfam, že si to uvedomujeme, že sme tu v sieni zákonnosti našej republiky, uvedomuje si to vláda, čo je definíciou udržateľného rozvoja? Čo to je? Ja vám musím povedať, pretože významovo sa to často „spotvoruje“, a to by som nerád, aby sme sa takto spotvorili udržateľný rozvoj. Ja som to dlho hľadal a našiel som to vo Vodohospodárskom časopise asi spred dvoch rokov, ktorý na náš výbor pre pôdohospodárstvo chodí, a povedala to Gro Harlem Brundtlandová, Holanďanka... (Reakcia z pléna.) Prosím? Nórka, dobre, ďakujem pekne, pán Lajčák, za upozornenie. A povedala jedno a ja sa s tou definíciou stotožňujem, hoci nie som vyštudovaný ekológ: „Udržateľný rozvoj je taký rozvoj, ktorý uspokojuje potreby súčasnej generácie, ktorá teraz tu žije, bez toho, aby sa ponižovali možnosti uspokojovania potrieb budúcich generácií.“ Obyčajnou rečou povedané, aby sme nežili na úrok našich detí. A teraz ja sa pýtam, kde bude tá miera. Kto určí tú mieru, že udržateľne už nemôžeme ťažiť, napr. urán u nás, lebo nepotrebujeme ho až takto, nepotrebujeme tu GMO napríklad, kto to určí, že udržateľne predáme budúcnosť našich detí. Som veľmi zvedavý, kto to bude z vlády zadefinovať na svojom rezorte, a to je ten udržateľný rozvoj. Žiaľ, opravte ma, kolegovia, ktorí možnože máte bližšie k Európskej únii a k Európskemu parlamentu, že vraj v rámci EÚ sa táto definícia rozšírila o bodkočiarku a má dôvetok. Viete aký? A teraz ma berte ako v úvodzovkách, musím si to potvrdiť, pokiaľ to nejde na ekonomickú ujmu. No neskutočné, vážení, no neskutočné. To už rovno to zabaliť. Žiadny udržateľný rozvoj. Lebo to stále pôjde na ujmu ekonomickú nejakú. Takže, vážení, ja nechcem mať takýto, na Slovensku mať udržateľný rozvoj nechcem. A keď si to neuvedomujeme, tak buďme radi, že tá naša príroda to vlastne ešte zvláda, lebo vo Francúzsku už majú desaťtisíce hektárov sterilnej pôdy, kde už nereaguje vôbec, koniec, grogy. A my ešte, chvalabohu, z našej pôdy poľnohospodárskej na Slovensku podľa vyjadrenia pána Jahnátka, bývalého ministra, uživíme bez toho, aby sme do toho niečo dali, z prirodzeného potenciálu 6,5 mil. národa slovenského. Takže máme ten potenciál, je to tu. Môžeme. Len, prosím vás, udržateľne. Udržateľne to kočíkujme ďalej. Tak držím palce všetkým ministrom, aby ten udržateľný rozvoj na svojom poste udržali. A kto bude môcť, hláste to aj vyššie, lebo ináč si prejeme našu planétu. To bude veľmi zle. Takže to by som povedal také úvodné slová, a teším sa na spoluprácu s pani ministerkou a chceme ísť tak, ako tlmočila na našom výbore, kde sme mali prvýkrát stretnutie a sme si, by som povedal, rozdali karty, lebo vyzerá, že neostal v našom výbore, musím povedať, kameň na kameni. Som tam jediný poslanec z bývalého zloženia. Tak som rád, že sme tam našli, a dúfam, že nájdeme spoločnú reč a budeme sa snažiť konštruktívne, ako tu každý vyzýva, prispievať svojím dielom ku naplneniu toho, načo nás tu poslali občania Slovenskej republiky. Takže poďme na to. Ideme ku konkrétnym oblastiam, aby sme netrepali prázdnu slamu. Takže, vážení občania, smutná správa pre niekoľko desiatok tisíc obyvateľov, ktorá sa hovorí o tom, že štát vás hodil cez palubu. Štát vás v tomto programovom vyhlásení hodil cez palubu v oblasti reštitúcií. Vážení, keď si myslíte, že reštitúcia je privatizácia, tak sa veľmi mýlite. Reštitúcia je, pardon, hlboké ospravedlnenie sa slovenským občanom, že v ’48. a ďalej ich štát zlikvidoval. Predstavte si, že v súčasnom, občania, v súčasnom programovom vyhlásení vlády o reštitúcii ani jedno slovo. Hanbím sa, že po dvadsiatich piatich rokoch to nemáme ukončené. A aby som bol dal zadosť aj pánu Čížovi, lebo nás poučil, čo by malo byť v takomto programovom vyhlásení vlády, tak, páni kolegovia, ktorí, už vyzerá, že od roku 2006 tu mimo tých pätnástich mesiacov vládnete, tak dovoľte citácie, aby sme si ujasnili dojmy a pojmy. 2006. rok programové vyhlásenie vlády, hovorím tomu Fico 1 hantírkovo: „S cieľom efektívnejšieho využívania a ochrany poľnohospodárskej a lesnej pôdy ako najväčšieho prírodného bohatstva Slovenskej republiky vláda podporí usporiadania pozemkového vlastníctva. Vytvorí predpoklady, aby sa urýchlil postup usporiadania pozemkového vlastníctva tým, že urýchli proces uspokojovania reštitučných nárokov, dokončenie obnovy evidencie pôvodných pozemkov a zdynamizuje proces pozemkových úprav s dôrazom na realizáciu výstavby spoločných zariadení a opatrení. Zákonným spôsobom dorieši problematiku pozemkov neznámych vlastníkov s cieľom vytvorenia predpokladov pre rozvoj trhu s pôdou v prospech podnikateľských subjektov hospodáriacich na tejto pôde. Vláda prehodnotí otázku dane z poľnohospodárskych a lesných pozemkov a sprísni podmienky na záber poľnohospodárskej pôdy.“ Jasné? Jasné. 2006. Poďme do ’10. roku. Ide vláda pani Radičovej, v ktorej som mal už tú česť byť. „Vláda Slovenskej republiky posilní vlastnícke práva k pôde. Uskutoční systematickú zmenu riešenia reštitúcií. Náhradný pozemok bude môcť získať len v katastri, kde pôdny“ pozemok, teda „nárok vznikol a v ostatných prípadoch sa uskutoční finančné vyrovnanie.“ Bolo to zrušené, ale tak to bolo pôvodne, potom sme to skorigovali. „Vláda zefektívni evidenciu vlastníckych vzťahov, jeden vlastník, jeden kataster, jeden list vlastníctva, urýchli dokončenie registrov a procesu pozemkových úprav, sceľovanie, priestorové aj funkčné usporiadanie, v rámci ktorých sa zameria na protipovodňové opatrenia, ako aj na opatrenia smerujúce k stabilite územia. Vláda otvorí diskusiu o pozemkovom práve s cieľom zjednodušiť vlastnícke a užívacie práva, vláda zruší poplatok za vyňatie z pôdneho fondu, vláda bude riešiť usporiadanie pozemkov a lesov neznámych a známych vlastníkov, a to aj v lesoch s najvyšším stupňom ochrany.“ 2010, Radičová. 2012, Fico 2. V rámci... „Vláda vytvorí podmienky na urýchlenie postupu spravovania pozemkového vlastníctva tak, aby bolo zabezpečené efektívne využívanie poľnohospodárskych a lesných pozemkov ich vlastníkmi. Urýchli proces vybavovania reštitučných nárokov.“ Ešte jedna dvojitá veta a tá mi chýba v terajšom programovom vyhlásení Fica 3: „Lesy vláda považuje za strategický štátny majetok, a preto garantuje ich neprivatizovateľnosť.“ Super. Tomu som tlieskal. Toto je 2012. A poďme, čo máme dneska. Takže dopracovali sme sa po týchto nejakých desiatich rokoch k definícii tejto agendy takto: „Podporí doriešenie vlastníckych vzťahov k pôde ako predpokladu rozvoja trhu s pôdou. Vláda bude vytvárať prostredie pre ďalšie prehlbovanie procesu nadobúdania poľnohospodárskej pôdy aktívnymi poľnohospodármi ako jedného z rozhodujúcich preventívnych nástrojov jej ochrany a jej efektívneho využívania. K tomu vláda využije všetky nástroje podporujúce racionálne usporiadanie pozemkov vlastníctva.“ No super, ľudia boží. Jednička s hviezdičkou. Pýtam sa, v roku 1991 som mal tú česť byť pri vzniku všetkých pozemkových zákonov, ktoré vtedy v reštitúcii sa prijímali... (Prerušenie vystúpenia predsedajúcou.)